Diari Oficial de la Generalitat Valenciana


Sumari del DOGV 4188, del 12-02-2002 (2002/1245)

ORDRE de 8 de febrer de 2002, de la Conselleria d'Innovació i Competitivitat, per la qual es convoquen ajudes en matèria d'investigació, desenvolupament i innovació per a instituts tecnològics.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4188

Data del DOGV
:   12-02-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/1245


Data del document
:   08-02-2002

Organisme emissor
:   Conselleria d'Innovació i Competitivitat

Tipus de document
:   Ordre

Correcció d'errades

Anàlisi jurídica

 Descriptors 

:   * recerca i desenvolupament
    * centre d'investigació
    * personal d'investigació
    * ajuda pública
    * tecnologia
    * innovació
    * suport econòmic

ORDRE de 8 de febrer de 2002, de la Conselleria d'Innovació i Competitivitat, per la qual es convoquen ajudes en matèria d'investigació, desenvolupament i innovació per a instituts tecnològics. [2002/X1245]
  
Mitjançant Decret 15/2001, de 30 d'octubre, del president de la Generalitat, s'atribueixen a la Conselleria d'Innovació i Competitivitat les funcions en matèria de política científica i tecnològica, innovació i competitivitat i I+D+I.
  
En aquesta línia és procedent, dins de les consignacions pressupostàries que a aquest efecte la Llei de Pressupostos de la Generalitat Valenciana per a l'exercici 2002 assigna a aquesta Conselleria, convocar ajudes en matèria d'investigació, desenvolupament i innovació destinades als instituts tecnològics, perquè aquests presten a les empreses valencianes els serveis necessaris per a l'avanç en el camí de la implantació de les noves tecnologies, els sistemes avançats de producció i, en general, en aquells aspectes que permeten la millora competitiva de les empreses mitjançant la seua modernització tecnològica.
  
Per tot això i en virtut de les facultats que m'atorguen l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir el règim de la concessió d'ajudes en matèria d'investigació, desenvolupament i innovació, per a les accions que s'indicaran, d'acord amb les consignacions pressupostàries que per a l'exercici 2002 estableix la Llei de Pressupostos de la Generalitat Valenciana.
  
2. El règim d'ajudes serà d'aplicació tal com es determina en els següents articles.
  
Article 2. Beneficiaris
  
1. Les ajudes regulades en la present ordre tenen com a finalitat:
  
a) Potenciar la capacitat científica i tècnica dels instituts tecnològics, mitjançant el finançament de projectes d'investigació i desenvolupament tecnològic en les seues àrees específiques.
  
b) Potenciar la capacitat d'oferta de serveis avançats dels instituts tecnològics, per facilitar a les pimes de la Comunitat Valenciana assistència tècnica i assessorament en matèria d'innovació, noves tecnologies, sistemes avançats de producció, nous productes i, en general, d'aquells aspectes que permeten la millora competitiva de les empreses de la Comunitat Valenciana mitjançant la seua modernització tecnològica i la diversificació de les seues activitats.
  
2. Seran beneficiaris de les ajudes previstes en la present ordre els instituts tecnològics de la Xarxa d'Instituts Tecnològics de la Comunitat Valenciana (REDIT).
  
Article 3. Accions susceptibles de suport, quantia de les ajudes i costos elegibles
  
Les ajudes podran anar destinades a les actuacions següents que es desenvoluparan dins de l'exercici 2002:
  
A) Contractació de nou personal tècnic i científic, titulat mitjà o superior, per al desenvolupament de projectes de potencial utilitat per a la innovació de processos i diversificació productiva dels sectors industrials valencians. Aquesta contractació haurà de reunir els següents requisits:
  
- La selecció de personal la realitzaran els instituts tecnològics atenent principis de publicitat suficient i valoració professional equitativa dels candidats.
  
- Els contractes tindran una duració mínima de dos anys.
  
- No podrà contractar-se personal que siga beneficiari en aqueix moment d'altres ajudes provinents del Fons Social Europeu.
  
Finalitzat el procés de selecció, l'institut trametrà a la Sotssecretaria de l'Oficina de Ciència i Tecnologia:
  
- Documentació acreditativa del desenvolupament del procés selectiu de conformitat amb els principis de publicitat i valoració equitativa dels candidats, així com de la no-percepció per part del candidat elegit d'ajudes procedents del Fons Social Europeu.
  
- Contracte formalitzat en l'exercici 2002, acompanyat de l'alta en la Seguretat Social.
  
- Titulació del candidat seleccionat.
  
B) Manteniment de contractes realitzats per a idèntics fins als reflectits en l'apartat anterior que hagen sigut objecte d'ajuda per part de l'IMPIVA en els dos exercicis anteriors. En aquest cas haurà d'aportar-se còpia del contracte i de les resolucions per les quals es concedí l'ajuda.
  
La intensitat de les ajudes podrà arribar fins al 100% dels costos elegibles, si és el primer any de contracte; fins al 75%, si el contracte ja haguera sigut objecte de subvenció l'any anterior; i fins al 50%, si s'haguera subvencionat ja durant els dos anys anteriors.
  
Els costos elegibles seran els següents:
  
- Despeses en serveis exteriors contractats per a la selecció del personal, incloent-hi costos de publicitat.
  
- Despeses del personal contractat, en les quals s'inclouen el salari i les càrregues socials.
  
Aquesta actuació podrà estar finançada pel Fons Social Europeu.
  
2) Formació de personal investigador dels instituts tecnològics (FPI). Activitats formatives, congressos, seminaris o visites d'estudi per a la qualificació i l'actualització professional realitzades per tècnics i científics investigadors de l'institut, amb els següents requisits:
  
- Podrà beneficiar-se el personal investigador pertanyent a la plantilla de l'institut tecnològic o vinculat a aquest mitjançant beca. No es preveu la formació del personal de serveis administratius del centre.
  
- Els àmbits de formació hauran d'estar vinculats a l'activitat investigadora dels beneficiaris i, en qualsevol cas, proporcionar coneixements o tècniques que puguen atendre els requeriments cientificotecnològics del teixit productiu. En queda exclosa la formació en tècniques instrumentals de caràcter general (ofimàtica, idiomes...).
  
- Les activitats proposades podran ser assistència a cursos, seminaris, congressos, cursos a distància (amb inscripció formal), visites i estades d'estudi (amb programa formatiu prèviament determinat).
  
La intensitat de l'ajuda podrà ser de fins al 100% dels costos elegibles, fins un màxim de 3.606,07 euros per activitat formativa i persona amb un límit de 12.621,25 euros per persona i any.
  
Els costos elegibles seran els següents:
  
- Compra de cursos, matrícula, inscripcions en seminaris o congressos.
  
- Despeses de desplaçaments i allotjament durant els períodes de formació en un lloc distint al del centre de treball.
  
No s'inclouen costos indirectes o de lucre cessant, ni consums o compres de material formatiu no consumible per les persones indicades en el projecte, ni costos d'elaboració de ponències o publicacions pròpies.
  
Juntament amb la justificació de la inscripció o matrícula, haurà d'aportar-se:
  
- Certificat d'assistència.
  
- Titulació del treballador o becari.
  
- Documentació acreditativa de la seua pertinença a la plantilla de l'institut o de la beca de què gaudeix i del lloc que hi ocupa.
  
Per a la justificació de despeses de desplaçament caldrà aportar rebut de la liquidació efectuada al treballador o becari per aquests conceptes. En cas d'utilització de transport públic, s'adjuntaran els bitllets. En cas d'utilització de vehicle propi, el quilometratge es considerarà justificat a raó de 0,15 euros por km.
  
Aquesta actuació podrà estar finançada pel Fons Social Europeu.
  
3) Accions prospectives sobre requeriments tecnològics de la indústria, anàlisis concretes de prospectiva tecnològica i establiment d'observatoris tecnològics i de mercats per al seguiment de les innovacions aplicables a l'àmbit industrial, a fi d'analitzar-ne l'impacte en el desenvolupament del mercat de treball i dels recursos humans, facilitant la transferència de coneixements al sector productiu, especialment mitjançant la utilització de les noves tecnologies de la informació.
  
Les ajudes podran arribar fins al 100% dels costos elegibles del projecte. Els serveis prestats a les empreses hauran de ser oferits a preu de mercat.
  
Els costos elegibles seran els següents:
  
- Despeses en serveis externs directament generades per l'activitat (estudis de prospectiva, organització de reunions i seminaris).
  
- Despeses de personal propi de caràcter tècnic directament i exclusivament destinat a la realització dels estudis.
  
Aquesta actuació podrà estar finançada pel Fons Social Europeu.
  
4) Projectes d'I+D+I en àrees específiques previstes en el Pla Valencià d'Investigació Científica, Desenvolupament Tecnològic i Innovació (PVIDI 2001-2006), l'objectiu últim dels quals siga el foment de la millora de processos i productes en la indústria de la Comunitat Valenciana.
  
La intensitat de l'ajuda podrà ser de fins al 100% dels costos elegibles del projecte.
  
Els costos elegibles seran els següents:
  
- Despeses en serveis externs associades a projectes d'I+D+I.
  
- Despeses de personal propi de caràcter tècnic directament i exclusivament destinat a la realització dels projectes d'I+D+I.
  
- Altres despeses associades al projecte d'I+D+I directament relacionades amb la seua execució i altres despeses generals suplementàries sufragades directament i derivades de l'activitat subvencionada fins un màxim del 15% de l'import del projecte.
  
Aquesta actuació estarà finançada pel Fons Europeu de Desenvolupament Regional.
  
5) Inversions en equips de laboratori, d'experimentació i sistemes d'informació i comunicacions necessaris per al desenvolupament de l'activitat d'I+D+I.
  
La intensitat de l'ajuda podrà ser de fins al 100% dels costos elegibles del projecte.
  
Els costos elegibles seran els següents:
  
- Inversions en equips de laboratori i experimentació i sistemes d'informació i comunicacions associades a l'activitat d'I+D+I.
  
Aquesta actuació estarà finançada pel Fons Europeu de Desenvolupament Regional.
  
6) Adquisició d'infraestructura tecnològica, maquinària, equipament de laboratori i altres equips necessaris per a la prestació dels serveis avançats de l'institut tecnològic.
  
La intensitat de l'ajuda podrà ser de fins al 100% dels costos elegibles del projecte.
  
Els costos elegibles seran els següents:
  
- Inversions en instal·lacions necessàries per al desenvolupament dels serveis i projectes de l'institut.
  
- Inversions en maquinària, equips de laboratori i altres equips necessaris per a la prestació dels serveis i desenvolupament dels projectes de l'institut.
  
En la memòria tècnica caldrà fer referència a quina actuació de l'institut es vinculen les inversions sol·licitades.
  
Aquesta actuació estarà finançada pel Fons Europeu de Desenvolupament Regional.
  
7) Accions que afavorisquen la participació en programes europeus: Programa Marc de la Comunitat Europea en accions d'investigació, demostració i desenvolupament tecnològic i altres programes nacionals o internacionals de cooperació.
  
Les ajudes es determinaran d'acord amb els percentatges que per a cada cas marque la normativa aplicable sobre compatibilitat i acumulació d'aquestes.
  
Els costos elegibles seran els següents:
  
- Despeses en serveis externs que afavorisquen la participació en programes europeus.
  
- Despeses de personal propi que afavorisquen la participació en programes europeus i altres programes nacionals o internacionals de cooperació.
  
- Despeses de desplaçament i allotjament necessàries per a la gestió de la participació en els programes i altres despeses generals suplementàries sufragades directament i derivades de l'activitat subvencionada fins un màxim del 15% de l'import del projecte.
  
8) Assistència tècnica a empreses a través de serveis avançats que els instituts tecnològics puguen prestar de forma exclusiva o, en qualsevol cas, sense transgredir les normes de la lliure competència:
  
- Assajos de laboratori.
  
- Assessorament tècnic i informació.
  
- Normalització, certificació i participació en comités tècnics.
  
- Transferència tecnològica de projectes d'I+D+I propis o externs.
  
- Desenvolupament de plantes pilot experimentals de noves tecnologies.
  
- Suport a través dels centres de recursos de formació.
  
- Implantació de la societat de la informació i gestió del coneixement.
  
- Altres serveis avançats a la indústria.
  
La intensitat de l'ajuda podrà ser de fins al 100% dels costos elegibles del projecte.
  
Els costos elegibles seran els següents:
  
- Despeses en serveis externs associades a la prestació de serveis avançats de l'institut.
  
- Despeses de personal propi associades a la prestació de serveis avançats de l'institut.
  
- Altres despeses corrents associades a la prestació de serveis avançats de l'institut directament relacionats amb la seua execució i altres despeses generals suplementàries sufragades directament i derivades de l'activitat subvencionada fins un màxim del 15% de l'import de l'actuació.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran de dirigir-se a la Sotssecretaria de l'Oficina de Ciència i Tecnologia i es presentaran en l'imprés normalitzat al Registre General de la Conselleria d'Innovació i Competitivitat, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades, a més de la documentació que per a cada una de les ajudes concretament s'estableix en els corresponents articles d'aquesta ordre, dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa d'estar el sol·licitant al corrent en les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's fins a la data d'acabament del termini de presentació d'instàncies.
  
c) Memòria descriptiva de l'actuació per a la qual se sol·licita l'ajuda, pressupostos o factures proforma detallats per partides i preus unitaris i projecte tècnic, en el cas que ho requerisca la naturalesa de l'actuació, que haurà de sotmetre's a l'informe de l'Oficina de Supervisió de Projectes o dels tècnics designats per la Conselleria. Si se sol·licita ajuda per a projectes que incloguen despeses de personal, haurà d'indicar-se el lloc que ocupa el treballador, la descripció de les tasques que realitza i la seua vinculació amb el projecte. Aquestes mateixes circumstàncies hauran de constar en el cas d'ajudes per a contractació de personal.
  
d) En el cas d'ajudes a la inversió, programa d'actuació, amb indicació de les fases i els terminis, que garantisca l'execució de les obres en l'exercici en el qual es concedeix la subvenció.
  
e) Dades de domiciliació bancària segons model facilitat a aquest efecte (fitxa de manteniment de tercers), si no s'hi hagueren presentat amb anterioritat.
  
f) Acreditació documental dels requisits específics exigibles per a cada tipus d'ajuda.
  
g) Full de càlcul en el qual conste la relació prioritzada d'actuacions per a les quals se sol·licita ajuda, segons model normalitzat.
  
i) A més a més, caldrà adjuntar un resum d'activitats de l'any 2001 i un pla d'activitats per a l'any 2002.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
4. Els sol·licitants podran executar els projectes des de l'1 de gener de 2002, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini per a la presentació de les sol·licituds serà de quinze dies, comptadors des de l'endemà de la publicació de la present ordre en el Diari Oficial de la Generalitat Valenciana.
  
Article 5. Criteris d'avaluació de les sol·licituds
  
1. Els criteris d'avaluació de les sol·licituds que podran prendre's en consideració amb caràcter general seran:
  
a) Qualitat del projecte.
  
b) Viabilitat economicofinancera.
  
c) Característiques del sol·licitant.
  
d) Adequació a les línies de la política industrial de la Generalitat Valenciana.
  
e) Adequació als objectius, les línies d'actuació i les línies d'investigació prioritzades en el Programa d'Innovació, Desenvolupament i Transferència de Tecnologia inclòs en el Pla Valencià d'Investigació Científica, Desenvolupament Tecnològic i Innovació (PVIDI 2001-2006).
  
2. En l'actuació 4) tindran una valoració preferent aquells projectes que es basen en iniciativa de cooperació tecnològica i, en particular, els de cooperació sota contracte entre diferents instituts tecnològics o amb altres centres d'investigació, així com els projectes de transferència tecnològica i de coneixements els resultats dels quals evidencien una clara aplicació en les indústries dels sectors corresponents.
  
3. En l'actuació 2) es valorarà el caràcter nou de la temàtica de la formació i la possible repercussió en la indústria valenciana.
  
Article 6. Resolució de la concessió d'ajudes
  
1. La Sotssecretaria de l'Oficina de Ciència i Tecnologia podrà demanar del sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. El conseller d'Innovació i Competitivitat dictarà resolució de concessió de l'ajuda en què es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
4. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà de dos mesos, comptats des de la data de l'acabament del termini de presentació de sol·licituds.
  
5. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les resolucions a què fan referència els paràgrafs anteriors esgoten la via administrativa i contra aquestes podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la dita concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte dins de l'exercici 2002 i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. La Sotssecretaria de l'Oficina de Ciència i Tecnologia realitzarà el control i el seguiment de les accions a través de les comprovacions que considere necessàries.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, si és el cas, dels fons europeus corresponents, en relació amb les subvencions o ajudes concedides.
  
Article 9. Liquidació de les ajudes
  
1. La liquidació de les ajudes s'efectuarà una vegada finalitzada l'actuació en la seua totalitat o en les fases previstes, d'acord amb la sol·licitud presentada i en els termes fixats en la resolució de concessió de l'ajuda, i serà admissible en aquest cas la realització de pagaments parcials.
  
2. Podran anticipar-se els percentatges màxims de subvenció establits amb caràcter general en l'article 47 bis del text refós de la Llei d'Hisenda Pública de la Generalitat Valenciana, llevat del cas de les ajudes destinades a la realització de projectes d'I+D+I i adquisició d'infraestructures d'investigació científica i tècnica, en què podrà lliurar-se fins al 100% de l'ajuda corresponent una vegada concedida aquesta, d'acord amb el que s'ha disposat en l'article 33.3 de la Llei 10/2001, de 27 de desembre, de Pressupostos de la Generalitat Valenciana per a l'exercici 2002. Aquest pagament estarà condicionat a la presentació per l'entitat beneficiària d'aval bancari, depositat davant els serveis territorials de la Conselleria d'Economia, Hisenda i Ocupació de la província corresponent, per l'import anticipat.
  
3. Als efectes del que s'ha establit en el punt anterior, els beneficiaris, en el termini d'un mes des de l'acabament de l'actuació en la totalitat o en les fases previstes, i en tot cas amb anterioritat al 15 de novembre de 2002, i llevat que per circumstàncies concurrents s'assenyale un termini distint en la resolució de concessió de l'ajuda, hauran de presentar:
  
a) Factures i tots altres documents justificatius de la despesa efectuada, expedits d'acord amb la normativa vigent, o nòmines salarials i documents de cotització a la Seguretat Social, quan es tracte de despeses de personal.
  
b) En les subvencions per a inversions que hagueren necessitat projecte tècnic, es presentaran els corresponents certificats d'obra.
  
c) Acreditació, si és el cas, del compliment de les obligacions i condicions que s'hagueren establit en la resolució.
  
d) En el cas de suport a la realització d'estudis, haurà d'aportar-se també còpia d'aquests.
  
4. En el cas que s'haja anticipat el 100% de l'ajuda, haurà de justificar-se la totalitat de la despesa subvencionable abans del 31 de desembre de 2002, llevat de les despeses de personal que podran justificar-se fins al 31 de gener de 2003.
  
5. Amb caràcter general, no serà subvencionable l'IVA satisfet per l'adquisició de béns o serveis i en general qualsevol impost pagat pel beneficiari, llevat que s'acredite documentalment la no-subjecció o l'exempció de l'impost.
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
- Fer constar de manera explícita en la difusió de les accions subvencionades, el suport de la Conselleria d'Innovació i Competitivitat i, si és el cas, dels fons europeus corresponents.
  
- No mamprendre activitats econòmiques que puguen implicar competència deslleial.
  
Article 11. Minoració i resolució de l'ajuda concedida
  
1. L'alteració d'alguna de les característiques del projecte aprovat, i també l'incompliment de condicions i terminis establits en la resolució, la no-execució parcial de l'actuació, la insuficient justificació de les despeses efectivament realitzades i la concessió i acceptació amb posterioritat a la presentació de la sol·licitud d'altres ajudes públiques o privades que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà acabar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència. Si la naturalesa de l'incompliment ho permetera, amb caràcter previ a la incoació de l'expedient podrà concedir-se a l'interessat un termini de deu dies per a la seua esmena.
  
DISPOSICIONS ADDICIONALS
  
Primera
  
Per a l'exercici 2002 i de conformitat amb el que s'ha establit en la Llei 10/2001, de 27 de desembre, de Pressupostos de la Generalitat Valenciana per a l'exercici 2002, les ajudes previstes en aquesta ordre es finançaran a càrrec de la secció 11, programa 542.40:
  
- Actuacions previstes en els apartats 1,2,3, de l'article 3, línia T4653. Import global màxim: 3.995.330 euros.
  
- Actuacions previstes en els apartats 4,5 i 6 de l'article 3, línia T4654. Import global màxim 4.551.800 euros.
  
- Actuacions previstes en els apartats 7 i 8, de l'article 3, línia T4653. Import global màxim: 5.589.000 euros.
  
Segona
  
1. En el supòsit que els documents exigits que hagen d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponen.
  
2. En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el sotssecretari de l'Oficina de Ciència i Tecnologia per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 8 de febrer de 2002
  
El conseller d'Innovació i Competitivitat,